google/wiki40b huggingface dataset:
Salvinija Giedrimienė

Salvinija Giedrimienė (g. 1948 m. lapkričio 16 d. Vilniuje) – Lietuvos dailininkė tekstilininkė.

Biografija

Vyras Andrius Giedrimas. 1971 m. baigė Lietuvos dailės institutą, mokytojai Juozas Balčikonis, Vladas Daujotas, Sofija Veiverytė. 1989–1995 m. Lietuvos dailės instituto (nuo 1990 m. Vilniaus dailės akademija) dėstytoja, nuo 1992 m. docentė.

Kūryba

Sukūrė modernių monumentalių plokštuminių, reljefinių, erdvinių gobelenų, aplikacijų. Ankstyvieji gobelenai netaisyklingo formato, su originaliais faktūriniais, ažūriniais elementais („Sportiniai žaidimai“ 1976 m., „Atodrėkis“ 1987 m.). Devintame dešimtmetyje sukūrė gobelenų gamtos, etnografine, istorine tematika („Pralekiantis ekspresas“ 1980 m., „Kintantys motyvai“ 1982 m., „Atbundantys laukai“ 1983 m., „Neramios šviesos“ 1984 m., „Languotas audinys“ 1986 m., „Juostuotas audinys“ 1987 m.). Gobelenai lygaus klasikinio audimo, konstruktyvios, aiškaus piešinio kompozicijos, niuansuotų spalvų, su ryškiais akcentais arba abstraktaus ritmo su erdviniais elementais. Nuo 1990 m. audžia religinės tematikos smulkaus pynimo gobelenus („Kryžius“ 1992 m., „Gailestingumo Motina“ 1994–1995 m., „Vilties šviesa“ 1992 m., Palaimintojo J. Matulaičio bažnyčioje Vilniuje, gobelenų ciklas „Kryžiaus kelias“ 1996–1999 m. ir „Prisikėlimas“ 1999–2002 m., Šv. Juozapo kunigų seminarijoje Vilniuje). Nuo 1972 m. dalyvauja parodose Lietuvoje ir užsienyje, individualios parodos surengtos 1989 m. ir 1998 m. Vilniuje.
LUKoil

„Lukoil“ (rus. ЛУКОЙЛ) – tarptautinis Rusijos naftos koncernas, didžiausia Rusijos energetikos bendrovė. Lukoil palaiko glaudžius ryšius su Rusijos valdžios sluoksniais.
„Lukoil“ valdo naftos produktų platinimo tinklus Baltijos šalyse, Bulgarijoje, Čekijoje, JAV, Kipre, Lenkijoje, Serbijoje, Rumunijoje, Suomijoje, Vengrijoje, taip pat Rusijoje ir NVS šalyse.
„Lukoil“ yra privatus koncernas; strateginis partneris – vienas didžiausių JAV energetikos koncernų „ConocoPhillips”.
Lukoil yra antra tarp privačių bendrovių pagal ištirtus naftos rezervus, esančius Europoje, Azijoje, Šiaurės Afrikoje ir Pietų Amerikoje. „Lukoil“ pagal turimus naftos rezervus užima aštuntą, o pagal naftos perdirbimą – penktąją vietą pasaulyje.

Rodikliai

2005 Bendrovės pelnas (neišskaičiavus mokesčių, palūkanų, pelno mokesčių ir amortizacijos, EBITDA) – 10,404 mlrd. JAV dolerių (27,9 mlrd. litų); buvo 44,4 proc. didesnis nei 2004 metais.
2005 m. Lukoil gavo 6,443 mlrd. JAV dolerių (17,3 mlrd. litų) grynojo pelno – arba 51,7 proc. daugiau nei 2004 metais. 2005 m. „Lukoil“ išgavo 90,16 mln. t naftos, perdirbo 47,55 mln. t. 2005 m. „Lukoil“ sumokėjo apie 18,7 mlrd. JAV dolerių (50,2 mlrd. litų) mokesčių.

Lukoil ir Lietuva

Lietuvoje veikia antrinė „Lukoil“ įmonė „Lukoil Baltija“, kuriai priklauso didžiausias mūsų šalyje degalinių tinklas.
Tautinis romanas

Turinys

50-metis Džulijus susituokia su 17-mete Vinčenzina, vėliau jiedu susilaukia sūnaus. Vienos demonstracijos metu jis susipažįsta su jaunu policininku Džiovaniu. Kai po kurio laiko Džulijus išvyksta į komandiruotę, jis regi sapną, kuriame užklumpa Džiovanį kartu su Vinčenzina. Vėliau jam pavyksta išgirsti pokalbį tarp žmonos ir Džiovanio, iš kurio supranta, kad žmona yra įsimylėjusi policininką, nors ir atstumia jį. 
Įkvėptas to, kad jo varžovas buvo atstumtas, Džulijus nusprendžia apie viską išklausinėti  žmoną. Ši prisipažįsta buvusi neištikima, tačiau pasirinkusi likti su vyru. Nors ir pavyduliaudamas, Džulijus sugeba su tuo susitaikyti.
Po kurio laiko Džulijus gauna anoniminį laišką, kuriame tvirtinama, kad jo žmona turi meilužį-policininką ir kad aplinkiniams tai vieša paslaptis. Jis pradeda įtarti, kad apie tai žino visi šeimos draugai ir išveja žmoną iš namų. Vėliau Džulijus vyksta į namus pas Džiovanį, kuris prisipažįsta parašęs laišką tam, kad išardytų judviejų šeimą. Vinčenzina, kuri tuo metu yra gretimame kambaryje ir girdi judviejų pokalbį, pabėga su vaiku nuo abiejų vyrų.
Praeina keletas metų. Džiovanis, gavęs paskyrimą į kitą miestą, ten sukuria šeimą. Vinčenzina tampa savarankiška moterimo, tačiau jai nesiseka santykiai su vyrais. Džulijus išeina į pensiją ir kas antrą savaitgalį gali matytis su savo sūnumi…
20 eurų banknotas

Apyvarta

2018 m. sausio mėn. Euro zonoje cirkuliavo apie 3 592 671 828 vnt. 20 eurų banknotų. Jų vertė buvo apie 71 853 436 56 Eur. Europos centrinis bankas atidžiai stebi ir skaičiuoja euro zonoje esančius banknotus. Sklandi banknotų cirkuliacija ir lengvas naudojimas yra vienas iš eurosistemos tikslų.
TSRS Ginkluotės liaudies komisariatas

TSRS Ginkluotės liaudies komisariatas, GLK (rus. Народный комиссариат вооружения СССР) – vienas iš ministerijos lygio centrinių TSRS valdymo organų, valdęs ginklų gamybos įmones ir jų vystymą, veikęs 1939–1946 m.
GLK buvo pavaldžios 28 gamyklos ir aštuoni konstravimo biurai. 1939 m. GLK pavaldžiose įmonėse dirbo 204 458 darbininkai.
Atlanto–Baltijos mažoji rasė

Atlanto-Baltijos mažoji rasė – viena iš europidų didžiosios rasės mažųjų rasių. Dar vadinama Atlanto-Baltijos antropologiniu tipu.

Arealas

Pagrindinis arealas – Skandinavija, Britų salos, Vakarų ir Rytų Europos šiauriniai rajonai, tai yra maždaug Europos dalis į šiaurę, šiaurės vakarus ir šiaurės rytus nuo Alpių kalnų. Šios rasės atstovai sudaro svarbią švedų, norvegų, danų, islandų, fareriečių, suomių, karelų, estų, lyvių, vodų, vepsų, komių, frizų, anglų, vokiečių, olandų, flamandų, šveicarų, austrų, škotų, airių, valų, latvių, lietuvių, rusų, baltarusių dalį. Taip pat, mažiau nei 50 % aptinkama tarp prancūzų, čekų, vengrų, ukrainiečių. Negausiai aptinkama kitose likusiose Europos tautose.
K. Kuno nuomone ši mažoji rasė yra buvusios Viduržemio rasės dalis, patyrusi depigmentaciją.
Nasro Mohamed Akcem Bouchareb

Karjera

Iš Alžyro kilęs žaidėjas. Pasižymi greičiu ir gera kamuolio valdymo technika.
2017 m. vasario mėn. tapo Kauno „Stumbro“ nariu.
2017 m. A lyga pirmenybėse žaidė 13 rungtynių ir pasižymėjo dviem įvarčiais.
2017 m. Lietuvos futbolo taurės finale pelnė vienintelį rungtynių įvartį ir tapo šio finalo didvyriu. 84 minutę smūgiu į vartų dešinį kampą pelnė lemiamą įvartį ir padėjo komandai iškovoti pirmąjį trofėjų klubo istorijoje.
2018 m. A lyga pirmenybėse sužaidė 28 rungtynes, pelnė šešis įvarčius.
2019 m. pranešta, kad žaidėjas paliko komandą.
2019 m. antroje pusėje žaidė Belgijoje už Union Royale La Louvière Centre ekipą.
Klastojimas

Klastojimas arba falsifikacija (lot. falsifico 'klastoju') – tai sąmoningas, tyčinis ko nors iškraipymas, pakeitimas netikru dalyku ar visai naujo pagaminimas, siekiant asmeninės naudos, pasipelnymo ar kitų tikslų.
Už falsifikaciją numatyta baudžiamoji atsakomybė. Lietuvos Baudžiamasis kodeksas numato atsakomybę už veikas, kurias darant klastojami materialiojo pasaulio objektai, pvz., kitos įmonės prekių ar paslaugų ženklo naudojimas, netikrų pinigų ar vertybinių popierių gaminimas, netikrų mokamųjų priemonių, skirtų atsiskaityti ne grynaisiais pinigais, gaminimas, dokumento suklastojimas ar suklastoto dokumento panaudojimas, parašo, antspaudo, spaudo ar blanko suklastojimas ir kita. Numatyta atsakomybė ir už literatūros, mokslo, meno ar kitikių kūrinių falsifikaciją.
Su falsifikacija dėl įvairių sumetimų susiduriama dažnai. Paprasčiausia yra valgomų prekių falsifikacija, su kuria policiniu būdu kovojama nuo XIX a. Asmens dokumentų falsifikacija praktikuojama jau ilgus šimtmečius. XIX a. Lietuvoje veikė ištisos dirbtuvės, kuriose buvo gaminami bajoriški dokumentai, o nefalsifikuotų metrikų XIX a. beveik neturėjo nė vienas kunigas, kilęs iš baudžiauninkų. Metraščių ir šiaip istorinių šaltinių falsifikacija prasidėjo atsiradus istorijos mokslui. Pasaulio istorijoje žinomas viduramžių falsifikatas „Konstantino dovana“ (XVIII a.), Lietuvos istorijoje – „S. Grunau kronika“ (XVI a.), T. Narbuto „Raudonės metraštis“, „Kyburgo dienoraštis“ (XIX a.). Lietuvoje spaudos draudimo laikotarpiu išleista nemažai leidinių su kontrafakcija (netikru spausdinimo vietos ir laiko nurodymu norint ką suklaidinti).
Falsifikacija gali atsirasti dėl įvairių motyvų: patriotinių, politinių, cenzūros, pelno ar kitų. Žinomi nuo Antikos laikų. Vėlesniais laikais imta imituoti epochos stilių, rašomąją medžiagą, raštą, kitas poligrafines savybes. Literatūros falsifikatai pasirodė su rašto atsiradimu. Minėtinas C. Sigoniuso 1583 m. paskelbtas Cicerono raštų falsifikatas, J. P. Collier 1852 m. „surado“ naujus Šekspyro veikalus, V. Aleksio V. Skoto vardu paskelbė romanus.
Dailės kūrinių falsifikatų atsirado pradėjus kolekcionuoti dailės kūrinius. Pirmosios falsifikacijos atsirado sen. Romoje, vėliau su išplitusia kolekcionavimo mada atgimė Renesanso epochoje. Plito XIX a. ir ypač XX a. Falsifikatai pagaminami sumaniai ir juos nustatyti galima tik atlikus specialią ekspertizę (pagal mikroskopinę, cheminę ar rentgeno spindulių analizę). Perteikiamas meno laikotarpio, mokyklos ar dailininko stilius, kūrinio faktūra, kompozicija, dekoro elementai, medžiaga, cecho ar dirbtuvės ženklas, dailininko parašas. Padaromi netgi kūrinio susidėvėjimo požymiai (patamsėjimas, sužalojimas). Dirbtinai sendinama drobė, popierius, dažų sluoksnis, sukuriama patina, krakeliūros.
Česukai

Piramidė

Kaimas garsus Povilo ir Onutės Žėkų sodyboje pastatyta piramidės formos konstrukcija, vadinama Merkinės arba Česukų piramide, „Širdžių šventove“. Piramidė pastatyta 2003 m. Ji yra žinoma dėl savo tariamų energetinių galių, kaip teigiama, gydančių ligas, suteikiančių dvasinę pusiausvyrą, todėl yra gausiai lankoma. 2009 m. už lankytojų aukas pastatytas 12,5 m aukščio ir 22 m skersmens stiklinis kupolas bei 3 kryžiai (priešais piramidę).
Piramidė yra įtraukta į savivaldybės lankomų vietų sąrašą, ją kasmet aplanko apie 50 tūkst. žmonių.
Sangailai

Istorija

Tarybiniais metais Sangailai priklausė Šėtos apylinkei, buvo Šėtos kolūkio pagalbinė gyvenvietė. 1968 m. prie Sangailų prijungtas Piliakalnio viensėdis.
Zenonas Pekelis

Biografija

1982 m. baigė Balsių aštuonmetę mokyklą, 1986 m. baigė Joniškėlio Darbo Raudonosios vėliavos ordino Ivano Mičiurino tarybinį ūkį-technikumą. 1986 m. pašauktas į privalomąją karinę tarnybą, tarnavo Rostove prie Dono. 2010 m. Šiaulių universitete baigė viešąjį administravimą.
1988 m. Klovainių „Pavasario“ kolūkio automechanikas, 1989–1993 m. Pakruojo rajono vartotojų kooperatyvų sąjungos autokolonos mechanikas, viršininkas. 1997 m. įregistravo individualią įmonę „Lašmuo“.
Darbo partijos Pakruojo rajono skyriaus narys, Pakruojo skyriaus pirmininkas.
2007–2011 m. ir nuo 2011 m. Pakruojo rajono savivaldybės tarybos narys. 
Sutuoktinė Renata, vaikas Tautvydas.
Gediminas Motuza Matuzevičius

Biografija

Tėvas Boleslovas Adomas Motuza Matuzevičius, sesuo Elga Boči. 1968 m. baigė Vilniaus universitetą. 1973 m. geologijos ir mineralogijos mokslų kandidatas. 2002 m. Lenkijos mokslų ir menų akademijos užsienio narys.
1973–1982 m. Lietuvos geologijos valdybos Kompleksinės geologijos ekspedicijos būrio viršininkas, 1982–1984 m. – Mozambiko nacionalinės direkcijos petrografas–konsultantas, 1984–1991 m. Geologijos instituto Regioninės geologijos skyriaus vadovas, 1991–1998 m. Lietuvos geologijos tarnybos direktorius, 1998–2000 m. Geologijos instituto Giluminės geologijos skyriaus vadovas, 2000–2002 m. AB „Geonafta“ Geologijos skyriaus viršininkas.
Nuo 1994 m. Vilniaus universiteto dėstytojas, nuo 2004 m. Geologijos ir mineralogijos katedros vedėjas; nuo 2006 m. profesorius. 1989-1991 m. Lietuvos geologų sąjungos pirmininkas.

Mokslinė veikla

Tiria Lietuvos kristalinio pamato sandarą, raidą, naudingąsias iškasenas, smūginius kraterius. Sudarė Pietų Lietuvos ir Lietuvos kristalinio pamato (M 1:400 000]] 1980 m. ir 2003 m.), atskirų Norvegijos plotų geologijos žemėlapius. Tarptautinių giluminio seisminio zondavimo eksperimentų Lietuvoje vienas organizatorių. Ištyrė Varėnos geležies rūdos telkinių juostą, Šklėrių vario ir molibdeno rūdinę apraišką Lietuvos pietuose, Mizarų ir Veprių meteoritinius kraterius. Dalyvavo Mozambiko šiaurinės dalies geologijos kartografavimo darbuose, mokslinėse ekspedicijose Pamyre, Jakutijoje, Čilėje, Afganistane.
Dalyvavo kuriant televizijos filmus „Domeikos sindromas“ (2002 m.) ir „Lietuvio genas“ (2008 m.).
Bilionių piliakalnis

Piliakalnio geometriniai matmenys

Piliakalnis (Šventkalnis, Švedkalnis) įrengtas atskiroje didelėje kalvoje. Aikštelė ovali, pailga ŠV-PR kryptimi, 57x37 m dydžio. Ji buvo apjuosta net 5 įtvirtinimų linijomis, iš kurių išliko nežymios liekanos. Aikštelė pakraščiuose buvusi apjuosta dabar nuskleistu pylimu (kraštai iškilę iki 1 m). 4-5 m aukščio šlaitai žemiau aikštelės pastatinti, leidžiasi į terasą, kuri Š dalyje yra 11 m, R – 17 m pločio. ŠV šlaite, 3 m žemiau šios terasos yra 8 m pločio antra terasa (XX a. pradžioje dar buvo matoma ir kituose šlaituose), 3 m žemiau jos – 16 m pločio trečia terasa. Jos 3 m aukščio išorinis šlaitas leidžiasi į 5 m pločio, 1,5 m gylio griovį, už kurio supiltas 8 m pločio pylimas 1 m aukščio išoriniu šlaitu. Šlaitai statūs, 20-25 m aukščio.
Piliakalnis labai apardytas ariant, dirvonuoja, šiaurinis šlaitas apaugęs lapuočiais. Šalia pagrindinio piliakalnio vakarų pusėje esančioje kalvoje pastebimos formavimo žymės.
Pietinėje papėdėje, 1 ha plote yra papėdės gyvenvietė, kurioje rasta grublėtos keramikos.
Piliakalnis datuojamas I tūkst. – II tūkst. pradžia.
Šalia pagrindinio piliakalnio vakarų pusėje esančioje kalvoje pastebimos formavimo žymės.

Geografinė padėtis

Pasiekiamas iš plento  197  Kryžkalnis–Rietavas–Vėžaičiai  Bilionyse pasukus į dešinę (Š), už 650 m lauko keliuku į dešinę (R) pavažiavus 700 m (yra kairėje).
Šiaurėje netoli Bilionių piliakalnio lyg siena stovi Aukštagirės kalvos ir miškai, pietinėje papėdėje – tvenkiniai, medinė XIX a. Bilionių kaimo sodyba, horizonte – Padievyčio piliakalnis. Čia aptikta archeologinių liekanų: papuošalų, keramikos dirbinių. XX a. pr. Liudvikas Kšivickis aikštelėje atrado storą kultūrinio paveldo sluoksnį. Anksčiau papėdėje buvusios gyvenvietės teritorijoje rasta keramikos grublėtu paviršiumi.

Aplinkiniai piliakalniai

Šiuraičių piliakalnis 13 kmBurbiškių piliakalnis 7 kmMedvėgalis 5,5 kmTreigių piliakalnis 8 kmŠilgalio piliakalnis 17 kmPadievyčio piliakalnis 5 kmKazokų piliakalnis 10 kmGedminiškės I piliakalnis 6,5 km
Chanel (mados namai)

Coco Chanel

Coco Chanel – geniali moteris, įkūrusi „Chanel“ – vieną žymiausių mados namų pasaulyje. Genialumas paprastume – drabužiai ir daiktai, su kuriais moterys jaučiasi patogiai ir oriai. Taip pat sugebėjimas visa tai paversti į klasikinį ir atpažįstamą stilių, gyvuojantį aukštoje madoje, kasdienėje madoje, papuošaluose, avalynėje ir, žinoma, kvepaluose. Ši moteris mirė 1971 m., tačiau ir po 40 metų prekės ženklas „Chanel“ yra toks stiprus, kaip jai būnant gyvai.

„Chanel No.5“

Coco Chanel paprašė Ernesto Beaux sukurti šešis kvapus, iš kurių ji galėtų išsirinkti mėgstamiausius ir galėtų pradėti jais prekiauti. Kvapai buvo pažymėti etiketėmis Nr.1, Nr.2, Nr.3, Nr.4, Nr.5 ir Nr.6. Coco labiausiai patiko 5-asis buteliukas. Taip gimė populiariausių pasaulyje kvepalų pavadinimas – „Chanel No.5“
PK-35 Vantaa

Istorija

Klubas įkurtas Vypuryje, 1948 m. persikėlė į Helsinkį. 1999 metais klubo profesionalai perėjo į naują FC Jokerit klubą, o mėgėjai toliau žaidė žemosiose lygose. 2009 m. klubas persikėlė į Vantą.
Dolžo apskritis

Geografija

Visą teritoriją užima Valakijos žemuma. Vietomis ji sudykumėjusi ir pavirtusi vadinamąja Oltenijos Sachara. Pietiniu apskrities pakraščiu teka Dunojus iš šiaurės į jį teka Žiu ir keletas mažesnių upių.
Jeronimas Chodkevičius (1560)

Biografija

Gimė Trakų kašteliono Jurgio Chodkevičiaus ir Sofijos Olelkaitytės-Sluckos Chodkevičienės šeimoje.

Šeima ir vaikai

Buvo vedęs 4 kartus. 1582 m. susituokė su Bogdana Aleksandra Palubinskaite, su kuria susilaukė dukters Sofijos. Apie 1594 m. vedė Oną Tarlaitę, kuri pagimdė Joną Jeronimą ir Kristupą, dukras – Elžbietą, Oną, Barborą ir Kristiną. Trečiąja žmona XVII a. pradžioje tapo Dorota iš Rėjų giminės, o ketvirtąja – Sofija iš Korbačevo.
Mirė Kremeneco kaime prie Lahoisko, palaidotas – giminės dvare Berestovicoje.

Valstybės tarnyba

Lietuvos didžiojo kunigaikščio rūmininkas, nuo 1588 m. – arklininkas, 1593 m. paskirtas Mstislavlio vaivada, 1595 m. – Vilniaus kaštelionu ir Bresto seniūnu. Dalyvavo karuose su Maskvos kunigaikštyste ir Švedijos karalyste. Zebžidovskio rokošo metu (1606–1609m.) rėmė karalių Zigmantą Vazą.
Salos (Smurgainys)

Istorija

1917 m. gruodžio 4 d. Salose Vokietija ir Rusija pasirašė taikos sutartį.
Gintautas Jonas Juškys

Biografija

Nuo 1999 m. Jurbarko UAB „Jurbarko viešbutis“ vadybininkas.
1990 m. Lietuvos demokratinės darbo partijos narys.
1995–1997 m. Lazdijų rajono savivaldybės tarybos narys (LDDP sąraše).
Stasys Povilaitis (1943)

Biografija

S. Povilaitis gimė stambių ūkininkų šeimoje. 1943 m. S. Povilaičio tėvas Vladas buvo apkaltintas pokario partizanų rėmimų ir įkalintas lageryje Vorkutoje (Rusija). 1948 m. į tremiamųjų į Sibirą sąrašus, kartu su motina Antose bei broliu Algimantu, pateko ir S. Povilaitis. Trėmimo išvakarėse Povilaičių šeima pabėgo ir vėliau slapstėsi Šakių bei Kauno rajonų kaimuose.
1955 m. Povilaičiai apsigyveno Šakiuose. S. Povilaitis mokėsi Šakių vidurinėje mokykloje, dešimtą ir vienuoliktą klasę baigė Šakių darbininkų jaunimo vidurinėje mokykloje. 1963 m. S. Povilaitis, įstojęs į Kauno politechnikos institutą, persikėlė į Kauną. Vėliau baigė Vilniaus vakarinę dailės mokyklą, Vilniaus visuomeninę parapsichologijos akademiją ir jos aspirantūrą.

Kūryba

Stasys Povilaitis – vienas iš nedaugelio Lietuvos dailininkų, plėtojusių mokslinės fantastikos tematiką dailėje. S. Povilaitis laikomas dailininku optimistu, savo darbuose išlaikančiu romantinę kryptį. Stasio Povilaičio grafikos darbai atspausti iškilaus cinko, arba autocinkografijos, jo paties sukurta „Povista“ technika.
S. Povilaitis dalyvavo daugelyje tautodailininkų ir dailininkų fantastų parodų Europoje, Azijoje, JAV, surengė apie 30 asmeninių parodų („Kauno“ ir „Santakos“ kino teatruose bei Kauno oro uoste, Šakių kultūros namuose, Tauragės liaudies meno klube „Versmė“, Alytaus kino teatre, Utenos kraštotyros muziejuje, Vilniaus planetariume ir kitur). Geriausius savo grafikos darbus Stasys Povilaitis buvo pateikęs į 3 tarptautinius mokslinės fantastinės dailės konkursus, už kuriuos 2 kartus buvo premijuotas. 1976 m. S. Povilaitis tapo vieninteliu lietuviu, surengusiu parodą TSRS kosmonautų ruošimo centre Žvaigždžių miestelyje.
S. Povilaičio grafikos darbai, iliustracijos, piešiniai, karikatūros, portretai, šaržai buvo spausdinti daugelyje Lietuvos ir užsienio laikraščių, žurnalų, knygų.
Be dailės darbų, S. Povilaitis rašo į Lietuvos spaudą dailės, psichologijos, kultūros mokslo, sveikos gyvensenos, kelionių, sporto, religijotyros, etnologijos ir kitomis temomis, kuria eilėraščius.
Onisilos Sotira 2014

Istorija

Klubas įkurtas 2014 m. Žaidžia Antrame divizione, kai Trečiame užėmė pirmą vietą.
Antanas Burinskas

Biografija

1983 m. baigė Gražiškių vidurinę mokyklą, 2010 m. – verslo vadybą Marijampolės kolegijoje.
Antano Burinsko firmos direktorius.  2007 m. balandžio-birželio mėn. Kalvarijos savivaldybės meras, pirmasis Darbo partijos atstovas išrinktas meru; iš pareigų atsistatydino dėl ligos. Nuo 2007 m. UAB „Vilaneta“ vadybininkas.
Darbo partijos Kalvarijos skyriaus narys, skyriaus pirmininkas. 2007–2011 m. ir nuo 2011 m. Kalvarijos savivaldybės tarybos narys. 
Žmona Vilija, vaikai Gerda, Gytis.
Venegas

Venegas – ketvirtasis antrosios Egipto dinastijos faraonas. Valdė 8 metus, apie 2767–2760 m. pr. m. e.
Džosero laiptuotos piramidės požeminėse galerijose rasta tuzinas vazų su Venego vardo įrašais. Pagal šiuos įrašus nustatyta Venego chronologinė valdymo eilė. Ninetdžero valdymo pabaigoje Egipto centrinė valžia, tikėtina, buvo pakrikusi. Venegas valdė iškart po Ninetdžero, bet tik Žemutinį Egiptą. Šiaurinėje Sakaroje esančioje mastaboje rasta Venego indo inskripcija, imituojanti Ninetdžero naudotus užrašymo bruožus. Kartu rastas indas su Žemutinio ir Aukštutinio Egipto dievybių, Nekhbet ir Uadžet, užrašytais vardais, tačiau nėra jokių žinių, kad Venegas būtų valdęs Aukštutinį Egiptą. Kitų Venego vardo inskripcijų iš jo valdymo metų kitur nei Sakara, nerasta. Jo kapas Sakaroje nenustatytas.
HP Spectre XT

HP Spectre XT - „Ultrabook“ klasės itin lengvų nešiojamųjų kompiuterių segmento „Hewlett-Packard" gamintojo kompiuteris. 13,3 colio įstrižainės 1,366 x 768 taškų raiškos blizgus ekranas. Palyginti su „MacBook Air“, „Spectre XT“ garsas aukštesnis, yra „Beats by Dr. Dre“ su papildomomis garso derinimo galimybėmis. „Spectre XT“ jutiklinė aikštelė yra vidutinio dydžio su fiziškai neatskirtais mygtukais. Klaviatūros plotas nuleistas šiek tiek žemiau korpuso išorinio paviršiaus, klaviatūra apšviečiama iš apačios.
Kompiuteryje „Intel Core i5“ procesorius, 4 GB darbinė atmintis, 128 GB nuolatinės SSD atminties. Svoris – apie 1,4 kg.

Šaltiniai

„HP Spectre XT“ nešiojamasis kompiuteris: apžvalga
Arktinė mažoji rasė

Arktinė mažoji rasė (rus. арктическая малая раса) – šiaurinės Azijos mongolidų antropologinė mažoji rasė. Kiti pavadinimai – arktinis antropologinis tipas, eskimų rasė.

Arealas

Šio tipo žmonės gyvena nuo Verchojansko kalnagūbrio vakaruose iki Grenlandijos, pietinė riba – ties 60° šiaurės platumos.
Šio tipo žmonių daug yra eskimų, čiukčių, koriakų, indėnų tarpe.
CS Chinezul Timișoara

Istorija

1945 m. prisijungė CA Timişoara klubą.
Lėcius

Istorija

1285 m. nukariavę prūsų gentį galindus jų pilies ir miestelio vietoje kryžiuočiai pastatė pilį Loetzen. 1365 m. šią pilį sudegino lietuviai, atstatytą 1455 m. sugriovė lenkai. Per Trylikos metų karą Lėcius tapo Lenkijos lenu, pilis 1460 m. vėl buvo atstatyta. 1612 m. Lėcius gavo miesto teises. Iki 1945 m. priklausė Rytų Prūsijai, buvo Lėciaus apskrities centras.
Arbrotas

Istorija

Gyvenvietė atsirado geležies amžiuje. Miestelio istorija prasidėjo 1178 m., pastačius Arbroto vienuolyną. Sparčiai augo pramoninio perversmo metu, atsiradus tokiems sektoriams kaip linų, džiuto gamybai bei inžinerijai. 1839 m. pastačius naują uostą, XX amžiuje Arbrotas tapo didžiausiu Škotijos žvejybos uostu.
Miestas gerai žinomas dėl Arbroto deklaracijos, 1320 m. Škotijos nepriklausomybės, kurios metu, popiežiui Jonui XXII buvo išsiųstas laiškas, datuotas 1320 m. balandžio 6 d. Taip pat dėl futbolo klubo „Arbroath FC“, kuriam priklauso pasaulio rekordas dėl įmuštų įvarčių profesionaliame futbole, 36-0 prieš „Aberdeen Bon Accord“ klubą, Škotijos futbolo taurėje 1885 m.
Daukšių piliakalnis (Švenčionys)

Aplinkiniai piliakalniai

Linkmenų piliakalnis 20 kmRusališkės piliakalnis 1,2 kmAučynų piliakalnis 4,5 kmBudrių piliakalnis 22 kmStūglių piliakalnis 4,5 kmPaduobės piliakalnis 13 kmNevieriškės piliakalnis 3 kmJaciūnų piliakalnis 10 km
Mikšių piliakalnis 11 km
Pastaba:
Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Matematinė analizė

Matematinė analizė – bendras pavadinimas matematikos srities, susijusios su matematinėmis ribos ir konvergavimo sąvokomis bei iš jų išvestomis diferencijavimo ir integravimo operacijomis, taikant jas daugiausiai realių ir kompleksinių skaičių bei funkcijų kontekste. Matematinė analizė nagrinėja funkcijų „elgesį riboje“ („be galo mažoje“ arba „be galo didelėje“ begalybėje) bei tokias su tuo susijusias fundamentalias savybes kaip tolydumas, diferencijuojamumas, integruojamumas.
Matematinė analizė kilo griežtai suformulavus „be galo mažų dydžių skaičiavimo“ sąvokas. Šių laikų matematikos pedagogikoje matematinė analizė yra laikoma aukštojo matematinio išsilavinimo pagrindu.